Tréide cétna labratar iarna genemain (YBL)
Cia treidi ro cet-labrastair ar tus a
nn-Éri
iarna gein fo chetoir & cid ro lobairseaid? Ni
hannsa.
Ai mac Ollaman meic
Delbaith & Morand mac
Cairbri
Chind Chaid & Noindiu
Noembreathach mac in Scail &
Finngile ingine Daire
meic Deadhad.
Cet-labrai Ai meic
Ollamon, id est: Da n-dechaid
Fiachnai mac Delbaith
ri h-Erenn for cuaird rig & a brathair
.i. Ollam mac Dealbaith,
co m-badar oc tochaithem bidh a
n-Inis Tigi i n-iarthur h-Erind, dos-fic athaich gaithi oc tomailt
a feisi. ‘Cid for-chanas ind athach gaithi-so?’ ar
Fiachna fria
druidh. ‘Gein do genemain ot
brathair-siu’, ar in drui, ‘&
bid com-graid duid-se fein eiside’. Ro gen iarum in mac
fo
chetoir isin tig-sin. ‘A marbad’, ol in ri. ‘Domm-ocaib suas’, ar in mac. Tocabair suas iar sin. ‘ni dam-sa dot
inchaib, a Fiachna’, olse. ‘Cid
do-ber duit?’ ar Fiachnai.
Conad and as-bert: ‘Mo bruigh, mo lanamain, lan-choire co
n-dabaig dan-dlughai. Tucthar on rig
mugna, escra,
cuach, carpad, colcc det, tricha bo,
bro, fiand Fiachno’. ‘Is
h-uad-sin ro h-ainmnigead Ai arin mac’,
ar Fiachna .i. ai
aircedal .i. o Ai mac
Ollaman meic Dealbaith. Cet-labra
Ai
meic Ollaman sin.
Cet-labra Moraind and-seo .i. da ro marb
a athair sær-chlanna
h-Erind .i. Cairpre
Chind Chaid, ar ba do
dær-tuathaib
h-Erind do. & do
rucaid da mac do cona cath-bairrib impu
& ro marbaid lais-seom ara n-oman, no ar ra toimnettar
badar arrachta iad. Berair iarum in tres mac do cona
chathbarr
imme, & beraid da oclach do Chairpri o mnai in mac i tuind
mara dia badud. Brisis in tonn in cathbarr & tocaib
suas
in tond in mac, co n-acatar a gnuis for barr na tuindi.
Atn-agad
leo cen fis, coro facsad for bendaib ceithri rot.
Do chuir Muin cerd do & beris leis &
non-ailand i richt meic
do fen. & bai a fis ac na h-oclachaib sin.
Do-luid Cairpre do thig na cerda for fleidh. Tic in mac
bec ina ucht, & leccait a n-osnaid .i.
Cairbri & a bean .i. a
saithe leo a m-beith
cen mac. Ad-berad ind oclaig:
‘A Chairpri’, or siad, ‘cia log
do-bertha ar mac amail in mac-sa,
damad lat?’. ‘Do-gebtha a chomthrom d' or & d'
argad’,
ar Cairpri. ‘Adamta fort’, ar siad.
‘Atamaim’, ol
Cairpri. Fo-lengad na da oclaich
chuice, co tucsad in mac
ina ucht. ‘Is e-seo do mac-so’, ar siad, ‘rucsam-ne
h-uaid da
badud, & is ed so do-ronsam de’. ‘Is fir
h-uile’, ar in cerd. Is
de-sin bai mac
Muin fair-seom. At e-seo teora briathrai tuisecha
ro raid Morand iarna genemaín fo
chetoir .i. oca thobairt forin tuind as-bert: ‘Garg be tond’;
ica tocbhail suas don
tuind as-bert: ‘Fuar be gæth’; ica tocbail na
caindli do mnai
na cerda dia feghadh
as-bert: ‘Solus be chaindell’.
Gabais iarum Morand ard-breithemnacht
h-Ereand, & ba
marb Cairpri, & teit-seom for cend
Feradaich Find Fechtnaich
i n-Alpain iar teched do ria
Cairpri, gabais Feradach rigi
n-Erenn. & gabais Morann
ard-breithemnacht
h-Erind o
Feradach. An cathbarr iarum ro bris in
tond ima chend
co tarla ima bragaid, is h-e non-eadarscarad fir &
go i nh-Erind
& is do ba h-ainm id
Moraind; in braige ima tabairthea,
damad chintach, nos-tachtad; minbad chintach, ni tachtad.
Is h-e Morand cet-duine ro chreit do Dia i nd-Erind tria
feghadh na n-duile & tria deag-thuigsin
fein.
Is h-e didiu tarraid a mnai i comlige fri Lug
Scigmaig
tria thaiscelad a gilla fen Moraind, coro
n-dealb Lug i n-deilb
luig bric, & co nd-ebairt-seom, ba h-ed íc a
galair feoil luig
bricc. Ad-bert-si: ‘Ro charasa
læg cet lulgach’. ‘Do-ronsam
seach a maith riam’, ar Morand. Eirgid
suas Morand do bualad
in laig do chlaideb nocht. ‘Nom-agaill, a laig’, ar
Morand,
‘& abair firindi frim. Cid’, ar
Morand, ‘as omun laisin claideb?’
‘In chloch fil fom bragaid’, ar in læg. ‘Caidi
omun na
cloichi?’ ar Morand. ‘Tene’, ar in læg. ‘Caidi oman na
tenead?’ ar Morand. ‘Uisqui’, ar
in læg. ‘Caidi oman
an uisqui?’ ar Morand.
‘Gæth’, ar in læg. ‘Caidi oman
na gaithi?’ ar Morand. ‘Na cnuic’, ar in loeg. ‘Caidi
oman na cnoc?’ ar Morand. ‘Na tuirc’,
ar in loeg. ‘Caidi
oman na torc?’ ar Morand. ‘Na
coin’, ar in loeg. ‘Caidi
oman na con?’ ar Morand.
‘Na droch-mna dia nemthairbert’,
or in loeg. ‘& in bean’, or Morand,
‘cid as oman le?’
‘Ni feadar’, ar in loeg. ‘Dall bean,
robæth ben, saint fir
uile’, ar Morand. ‘Do breatha buain a ben’, ar
Morand,
‘dia marbadh cach a droch-mnai, nod-mairfind-sea tusu leo
Acht do-berthhar cursochad droch-mna fort .i.
teora
sluaiste thorud .i. sluasad do chacc each & sluasad
do chacc
con & sluasad do chacc duine’. Dinech droch-mna
sin do reir
feasa Moraind meic
Cairpri.
Cet-labra Noindiu Næmbreathaich
meic Fingile
ingine Dairi meic Dedad
& in Scail tainic don
fairrce. No
bidh comet fuirri na ra thoirchead
neach h-i; ar ad-bertadar
a druide fri
Daire combad h-e fot a sægail cein co
rucad a
ingen mac. & ro firad on. Bui iarum ind ingen feacht and
imalle fri h-ingin Noidin meic
Noimaill dia cluiche co
bru in mara co nf-acca in Scal;
deillich fuirri & nos-toirchend.
& ro mair
torrach, amail ad-berad, co cenn .ix. mis
& .ix.
m-bliadan. Berthuss iarum in mac & ad-bail
Daire, & berid
nai m-bretha iarna gein fo chetoir .i.
‘Do-leic for lar’, ar a mathair. ‘Acc, a mathair’,
ar in
gein, ‘tuc ni fom’.
‘A bas’, ar in mathair, ‘ar ro
lobair’. ‘Acc, a mathair: cach tengad a derosc; is comaes mo thenga
frium’.
‘A bas beos’, ar in mathair. ‘Acc, a
mathair: ma bera
beo, biathfa; cach bi a biathad’.
‘Bi sund’, ar in mathair. ‘Acc, a
mathair: ni ærbiatha
nach noidiu a oenur’.
‘Nod-berar do th' athair’, ar in mathair.
‘Acc, a mathair:
la cach mac a mathair; gach
mathair a crioslach’.
‘Ro chaithis do re occum-sa’. ‘Acc, a
mathair; ni ail
con-ber’.
‘Ni airme co n-at-rala bo leis &
a l-loeg dam-sa’. ‘Acc, a mathair: la cach m-boin a boinin;
leic a l-loegan le’.
‘Beir i l-leith eile uaim’, ar in mathair.
‘Acc, a mathair:
gech deidhil a deirbh-fine: is i in chich mo deirb-fine-sea’.
‘Berar co r-rig’,
ar in mathair. ‘Coir, a mathair: cech
dicend co rig; acht cach urrad a
murchairte; deid-seo as
murchorta m' athair & me fein’.
‘Tocaib suas in mac & berar lat da
leasugud’, ar in mathair
fria muimich. ‘Acc, a
mathair: gech cintach 'na
chin; fot sar fuigleasa friut, beba ind’.
At-bath iarum fo chetoir. Ni dleaghar dano de-sin do mac fuigell fria mathair.
FINIT.